[image: image1.png]


http://www.sveikatiada.lt/
info@sveikatiada.lt
+370 672 57 080

Informacija žiniasklaidai

2016-07-28
Sveika gyvensena jaunimą reikia sudominti
Sveika gyvensena. Vis dažniau ir dažniau girdime šį terminą. Kaip sudominti jaunimą aktyviu gyvenimo būdu ir sveika mityba? Atsakymų ieško ir tėvai ir mokytojai, o efektyviausios tos priemonės kurios apjungia bendras pastangas. 

Jau ketvirtus metus moksleivių sveikos gyvensenos įgūdžius formuojanti programa „Sveikatiada“ organizavo sveikatinimo idėjų konkursą. Konkursas kvietė visas mokymo įstaigas kurti projektus skirtus sveikos mitybos ir fizinio aktyvumo kultūrai skatinti. Konkurse iš viso dalyvavo net 48 mokyklos ir darželiai iš visos Lietuvos. Iš visų dalyvių buvo atrinktos 10 geriausių idėjų.  
„Šio konkurso tikslas – suteikti mažoms bendruomenėms galimybę įgyvendinti sveikatingumo programas savo bendruomenės narių sveikatai gerinti. Sveika gyvensena turi būti skatinama jau mokyklose ar net darželiuose. Tarp suaugusiųjų jau tapo madinga kalbėtis apie sveiką mitybą ar kokį sporto klubą lanko draugai. Aktyviai dalyvaudami smagiuose projektuose vaikai patys pradeda domėtis, ką valgo ar kaip aktyviai praleisti laisvalaikį,”- konkurso idėją komentavo organizatorė Margarita Čėglytė
Tarp geriausių konkurso idėjų - projektai propaguojantys šiaurietišką ėjimą lazdomis, vaikų plokščiapėdystės profilaktikai skirti projektai, vasaros stovyklos, šeimų šventės. Kiekvienam projektui įgyvendinti „Sveikatiada“ kartu su pagrindiniais sveikatinimo idėjų konkurso remėjais – UAB „Pontem“, UAB „Kretingos maistas“ skyrė finansavimą – po 150 Eurų.
Kauno Paparčio pradinės mokyklos pedagogų darbo grupė pasitarusi su visuomenės sveikatos priežiūros specialistais bei mokiniais nutarė organizuoti projektą, skirtą  sveikos  gyvensenos stiprinimui per mitybos gerinimą - ,,Sveikai valgau – linksmai augu”. Projekte dalyvavo visos mokyklos bendruomenė. Tyrimai, apklausos, diskusijos, stebėjimai, praktinės veiklos grupėse, meninės ir kūrybinės veiklos, mini konferencija, degustacijos, parodos. Visos šios veiklos davė teigiamų rezultatų – per keturias savaites padidintas šviežių vaisių ir daržovių kasdienis vartojimas vaikų tarpe net 13 proc.
Šiaurietišku ėjimu domisi ne tik suaugę ar vyresnio amžiaus žmonės. Kėdainių lopšelis - darželis  „Pasaka” už konkuso paramą įsigiję šiaurietiško ėjimo lazdas mokino jomis naudotis pedagogus, vaikų tėvelius ir pačius vaikus. Iš pirmo žvilgsnio atrodo, kad šiaurietiškas ėjimas yra paprastas dalykas ir užtenka paimti į rankas lazdas ir pirmyn! Galima daryti ir taip. Tačiau norint maksimaliai išnaudoti teigiamą šiaurietiško ėjimo poveikį mūsų kūnui ir gauti iš ėjimo su lazdomis didžiausią malonumą, verta išmokti šiaurietiško ėjimo techniką.
„Kiekvienam projektui svarbu jo tęstinumas, todėl darželis užtikrino salygas darželinukų tėvams ir ugdytiniams jiems patogiu laiku naudotis šiaurietiško ėjimo lazdomis lopšelio-darželio teritorijoje ar šalia esančiame šile,”- apie ilgalaikę savo projekto naudą kalbėjo direktoriaus pavaduotoja ugdymui Regina Bičkienė.
Idėjų, kaip skatinti sveiką gyvenseną mokykloms nestinga. Iniciatyvių mokytojų dėka, kurie dalyvauja programoje „Sveikatiada“  ir rašo savo projektus finansavimui gauti, mokyklose vyksta išskirtinės pamokos ir šeimų šventės.
Sveikatos apsaugos ministerija remia sveikos gyvensenos iniciatyvas
Siekdama plačiau propaguoti sveiką gyvenseną ir skatinti visuomenę dalyvauti šioje veikloje, Sveikatos apsaugos ministerija nuo 2012 m. kas metai finansuoja nevyriausybinių organizacijų sveikatos stiprinimo projektus. Pagal nustatytą tvarką kiekvienais metais skelbiami konkursai ir finansuojami kriterijus atitinkantys projektai. 

“Konkursuose finansuojami sveikos mitybos principų propagavimo, visuomenės fizinio aktyvumo skatinimo, psichoaktyvių medžiagų vartojimo tarp vaikų ir jaunimo prevencijos, vaikų bei jaunimo psichikos sveikatos stiprinimo ir kiti projektai. Prioritetas teikiamas tiems projektams, kuriuose numatoma juos įgyvendinti bendradarbiaujant su savivaldybių visuomenės sveikatos biurais, kartu su kitomis nevyriausybinėmis organizacijomis, valstybės institucijomis, kai numatoma keistis gerąja praktika ir patirtimi sveikatos apsaugos srityje,” –ilgametę valstybinę iniciatyvą komentavo Sveikatos apsaugos ministerijos Visuomenės sveikatos priežiūros departamento Mitybos ir fizinio aktyvumo skyriaus vedėjas dr. Almantas Kranauskas.
Apie „Sveikatiadą“

„Sveikatiada” – tai ilgalaikė sveikos gyvensenos ugdymo programa, kuri suteikia vaikams žinių ir praktinių įgūdžių apie sveikatą, mitybą ir fizinį aktyvumą. „Sveikatiada" yra bendra valstybinių institucijų, socialiai atsakingo verslo bei nevyriausybinių organizacijų iniciatyva.  Ši programa – tai unikalus pavyzdys, kuomet stiprinant socialiai atsakingo verslo ir valstybės institucijų bendradarbiavimą yra sprendžiamos visuomeninės problemos. Šiuo metu programoje, kuri trunka jau 7 metus, dalyvauja  660 (48%) bendrojo lavinimo ugdymo mokyklų ir darželių. Vien pernai įvairiose veiklose dalyvavo 45 000 moksleivių iš visos Lietuvos.
Daugiau informacijos apie projektą suteiks:

